12-jarige se ritueelmoord ondersoek | Maroela Media
12-jarige se ritueelmoord ondersoek
Die polisiekommissaris in Limpopo, lt.genl. Nneke Ledwaba, het 'n 72-uur-aksieplan in werking gestel ná die gewelddadige moord op 'n 12-jarige seun van Makgofe, in die Seshego-polisiëringsgebied buite Polokwane.
Die seun se liggaam is Vrydagoggend deur 'n verbyganger opgespoor, langs 'n plaaslike begraafplaas. "Die polisie is dadelik in kennis gestel en beamptes het vinnig reageer. Hulle het die liggaam van die jong seun gevind met verskeie beserings en van sy liggaamsdele word vermis," het kol. Moatshe Ngoepe, woordvoerder van die polisie, gesê.
Die voorlopige ondersoek het onthul die oorledene is Donderdagaand laas gesien toe hy homself wou gaan verlig. "Die motief agter die voorval hou vermoedelik verband met 'n ritueel. Die verdagtes is nog ongebekend en niemand is tot dusver in hegtenis geneem nie."
Ledwaba het sy skok uitgespreek oor die voorval, veral oor die wrede manier waarop die seun vermoor is.